
IN MEMORIAM 


VOICU ENĂCHESCU - 61 de ani 
consacraţi artei corale românești 


Melania Turcu 


La scurt timp după extraordinarul concert aniversar al Corului de 
Cameră „Preludiu”, care anul acesta a împlinit 50 de ani de existenţă, 
vestea plecării dintre noi a dirijorului și fondatorului formaţiei, maestrul 
Voicu Enăchescu (n. 1943), a îndoliat profund întreaga lume muzicală 
autohtonă și nu numai. 

Celui ce a investit 49 de ani în modelarea și desăvârșirea acestui 
ansamblu care se situează în zona de vârf a formațiilor de profil din ţară, 
se cuvine să-i aducem prezentele rânduri ca un modest omagiu, în semn 

de prețuire și apreciere faţă de contribuţia majoră pe care a avut-o în 
promovarea muzicii corale românești pe plan naţional și internaţional. 

Personalitatea complexă a lui Voicu Enăchescu s-a reflectat atât în 
calitatea sa de dirijor - principala arie de activitate, cât și în cele de 
manager al Centrului Naţional de Artă „Tinerimea Română” între 1991- 
2014 și de președinte al Asociaţiei Naţionale Corale din România, funcţie 
pe care a deținut-o din 1998 până când a trecut în eternitate. 

Cele trei ipostaze, pe care voi încerca în cele ce urmează să le 
descriu în linii mari și care definesc parcursul profesional al maestrului 
Voicu Enăchescu, au același numitor comun - muzica corală, lucru 
confirmat chiar de dirijor: „... cred că muzica corală reprezintă rostul 
existenței mele [...].” (în Grigore Constantinescu, Corul Preludiu 1972- 
2002. Trei decenii cu muzica, Editura Ares, București, 2002, pag. 165) 

Contactul cu muzica de cor s-a produs de timpuriu, Voicu Enăchescu 
frecventând, începând cu vârsta de 7 ani, repetițiile corului bărbătesc din 
satul natal Brănești (Dâmboviţa), cor cu o tradiţie de peste 60 de ani, 
condus de învățătorul Dumitru Bendic care avea să devină primul 
profesor de vioară al maestrului. Totodată, participarea în calitate de 
cantor la slujbele oficiate de tatăl său, preotul paroh din sat (și fost elev 
al lui George Breazul la Seminarul Central din București), i-a „hrănit” și 
mai mult dragostea pentru acest gen muzical. 

Pe toată durata cursurilor liceale întreprinse la Colegiul Naţional 
„Matei Basarab” din București, Voicu Enăchescu reia studiul viorii cu 
profesorul Minu Andronic, activând în orchestra liceului și devenind 
concomitent, membru al Corului de Copii „Radio” fondat și condus atunci 
de lon Vanica. Maestrul mărturisea că experienţa pe care a trăit-o alături 
de colegii din Corul de copii și de dirijorul lon Vanica, l-a determinat în 
mare măsură să își îndrepte pașii către dirijatul de cor. 

Ca atare, din 1962, Voicu Enăchescu își continuă studiile muzicale 
la Academia de Muzică din București - deși iniţial nu fusese admis din 
pricina statutului său (fiu de preot, deci „incompatibil” cu ideologia 
comunistă) -, la secţia de dirijat coral, sub îndrumarea lui Petre Crăciun și 
Constantin Romașcanu. Pentru cel care avea să devină dirijorul Voicu 
Enăchescu, maeștrii de cor lon Vanica, Petre Crăciun și Nicolae Ciobanu 
(dirijorul principal al Corului Universităţii din București) au constituit 
modele inspirationale, fără a omite admiraţia declarată pentru Dorin Pop, 
fondatorul binecunoscutei Corale „Cappella Transylvanica” de la Cluj. 

De acum începe efectiv activitatea dirijorală a lui Voicu Enăchescu, 
o activitate bogată, intensă și împlinitoare, care avea să-l propulseze în 

elita dirijorilor de cor din România. Așadar, la începutul anilor 1960 devine 
dirijor secund și mai apoi principal (din 1965) al Corului Universităţii din 
București, alături de care obţine rezultate notabile la concursurile de 
profil organizate în cele mai importante orașe din ţară: București, Cluj- 
Napoca, lași, Timișoara, dar este numit și asistent în conducerea Corului 
C.F.R. De asemenea, între 1970-1974 este ales în funcția de metodist și 
pus în fruntea Corului Casei Studenţilor din București, unde își va fonda în 
1972 propriul ansamblu, „Preludiu”. 

De unde nevoia aceasta de a înfiinţa un alt cor deși avea deja alte 
trei formaţii pe mână? O explică chiar maestrul Voicu Enăchescu: „... 
simțeam nevoia unei diversificări, a unei exprimări mai directe, mai 
personale în ceea ce privește capacitatea mea de expresie cu un corp 
sunetistic pe care îl puteam manevra mai ușor și cu care puteam ataca un 
repertoriu mai vast.” (în Romeo Plătică, Revista Examen, 30 noiembrie 
1997, pag. 5) 

Și astfel ia naștere Corul de Cameră „Preludiu”, format iniţial din 
amatori, tineri studenti, ingineri, profesori, elevi sau tehnicieni, toti 
iubitori de muzică corală. Trecerea de la statutul de formaţie de amatori 
la cel de profesioniști se va realiza în 1991, odată cu numirea maestrului 
Voicu Enăchescu în funcţia de director al Centrului de Cultură „Tinerimea 
Română”. Trebuie amintit că încă din 1974, „Preludiu” își desfășura 
activitatea în cadrul Ansamblului Artistic al Tineretului din România, în 
prezent Centrul Naţional de Artă „Tinerimea Română”. 

Sub îndrumarea dirijorului Voicu Enăchescu, acest ansamblu va 
dobândi performanţe deosebite pe plan naţional și internaţional, 
devenind una dintre cele mai bine cotate formaţii de acest gen din 
România. Stau mărturie numeroasele turnee întreprinse în ţară și în afară, 
miile de concerte susținute pe scene importante de la noi sau din 
străinătate, desele prezenţe la festivaluri și concursuri de renume 
național și mondial, numărul mare de lucrări scrise special pentru 
„Preludiu”, premiile si distinctiile conferite, sutele de înregistrări radio si 
tv, cele trei CD-uri lansate și discul „Electrecord”, dar și cele două volume 
semnate de muzicologul Grigore Constantinescu despre primii 25, 
respectiv 30 de ani de activitate a corului, Dialoguri despre Preludiu. 1972- 
1997, Editura Tinerimea Română, 1997; Corul Preludiu 1972-2002. Trei 
decenii cu muzica, Editura Ares, București, 2002. 

Voi realiza în continuare o succintă trecere în revistă a activităţii 
Corului de Cameră „Preludiu” și a dirijorului Voicu Enăchescu în cei 49 de 
ani de convietuire și voi începe cu turneele efectuate în străinătate, al 

căror principal obiectiv l-a reprezentat promovarea muzicii corale 
românești. Vreau să punctez faptul că pe lângă concertele susținute, 
maestrul Enăchescu realiza uneori și ateliere, un fel de workshopuri cu 
ansamblurile participante la respectivele festivaluri/concursuri (din 
Franţa, Olanda și Germania de pildă), în care erau lucrate piese de Sabin 
Drăgoi, Alexandru Pașcanu, Dan Buciu, muzică ortodoxă din Banat, dar și 
lucrări bizantine. 

Revenind la turnee, primul a avut loc la un an de la fondare, în 
1973 în Cehia. Urmează turneele din Slovacia (1974), Germania (1975), 
Spania (1976), S.U.A. și Azerbaijan (1977), Ungaria (1979), Estonia (1981), 
Bulgaria (1982), Georgia (1984), Slovenia, Rusia, Germania (1985, 1991), 
Spania, Germania (1992), Franţa (1993), Franța, Germania, Olanda 
(1995), Franța (1996), două turnee în Franța, Germania, Republica 
Moldova (1997), Franța, Spania, Portugalia (1998), Italia (1999), Franţa, 
Germania - două turnee, Ungaria, Olanda, Elveţia (2000), Germania, 
Olanda (2001), Suedia, Spania, China (2002), Italia, Germania (2003), 
Suedia (2004), Germania, Austria (2006), Polonia, Macedonia, Austria 
(2007), Franta - douá turnee, Spania, Italia, Austria (2008), Grecia (2009), 
Italia (2011), Polonia, China (2012), Grecia (2014, 2015), Polonia, Grecia 
(2016), Grecia (2019). 

Ín contextul acestor turnee, ansamblul a participat la cáteva 
manifestări extraordinare: la concertul organizat la Sala „Dag 
Hammarksjóld" din incinta Organizaţiei Naţiunilor Unite din New-York 
(1977), la Festivalul Mondial al Tineretului și Studenţilor de la Moscova 
(1985), la „Bienala de Muzică Contemporană” de la Berlin cu ocazia 
împlinirii a 750 de ani de atestare documentară a orașului (1987), la 
„Expo'92” de la Sevilla (Spania), la Expoziţia Mondială de la Hanovra 
(2000), la „Parnassos” Concert Hall din Atena cu ocazia preluării României 
a președinției Consiliului Uniunii Europene (2019), sau la concertele de 
muzică sacră susținute la Catedrala „Notre-Dame” din Paris, la Basilica 
„Santa Maria di Trastevere” de la Vatican sau la Catedrala Regală din 
Stockholm. 

Asa cum mentionam mai devreme, muzica corală românească a 
constituit nucleul repertoriilor pe care maestrul Voicu Enăchescu le 
făurea pentru aceste plecări peste hotare, fie că vorbim de prelucrări 
folclorice sau de lucrări de factură religioasă (prezente mai cu seamă după 
1990). Desigur că programul Corului „Preludiu” cuprindea și muzică corală 
universală (adică muzică renascentistă, clasică, romantică, modernă și 
contemporană), însumând peste 350 de piese, paleta stilistică variată 


81 


Revista MUZICA Nr. 1 / 2023 


constituind dintotdeauna o caracteristică fundamentală a formaţiei și a 
dirijorului său. 

Corul deţine, după cum puncteazá și compozitorul Dan Buciu: „... 
mari disponibilităţi stilistice, cu un repertoriu bogat, divers, ce pleacă de 
la piesele preclasice consacrate și, trecând prin toate epocile muzical 
importante, ajunge la creația românească, punctul central al acestui 
repertoriu.” (în Grigore Constantinescu, Corul Preludiu 1972-2002. Trei 
decenii cu muzica, Editura Ares, București, 2002, pag. 42) 

Și pentru că tot am abordat subiectul repertoriului, vreau să 
specific faptul că programele gândite de maestru pentru corul său 
cuprindeau lucrări care, în viziunea dirijorului, erau potrivite și necesare 
ansamblului. Chiar și în aceste condiţii, Voicu Enăchescu nu a neglijat nici 
creaţiile scrise de pildă în genul musicalului: Faust, Mefisto și studenții 
(1973) sau în cel vocal-simfonic: Don Quijote de la Mancha en Barcelona 
- Pierre-Philippe Bauzin (1976), Dido and Aeneas - Henry Purcell (1979, 
2018), La Cantata Criolla - Antonio Estévez (1993), Stabat Mater - Antonin 
Dvorák (1993, 2000, 2002), Requiem - Gabriel Fauré (1996, 2008), Te 
Deum - Hector Berlioz (2000), Requiem - Wolfgang A. Mozart (2001), Isis 
- George Enescu (p.a.a., 2011), L'Orfeo - Claudio Monteverdi (2013), 
Messiah - Georg Fr. Händel (2016) sau Matthăus-Passion - Johann 
Sebastian Bach (2018). 

Întorcându-mă la muzica pentru cor a cappella, consider cá cel mai 
amplu proces de promovare a acesteia s-a desfășurat în ţară, prin 
susținerea de concerte îndeosebi în cadrul festivalurilor și a concursurilor 
importante organizate la noi, și mă voi opri numai asupra a două dintre 
ele, ambele de renume mondial. Este vorba în primul rând despre 
Festivalul Internaţional „George Enescu”, unde Corul „Preludiu” și 
dirijorul Voicu Enăchescu au fost invitaţi să participe la ediţiile din 1981, 
1985, 1988, 1995 (pentru prezenţa din acest an, Uniunea Interpretilor, 
Coregrafilor și Criticilor Muzicali din România le-a decernat Premiul 
pentru exceptionalul program prezentat), 2001, 2003, 2005, 2007, 2009, 
2011, 2013, 2015. 

În al doilea rând, în cadrul Săptămânii Internaţionale a Muzicii Noi 
(S.l.M.N.) organizată de Uniunea Compozitorilor și Muzicologilor din 
România, ansamblul a prezentat între 2013-2017 o serie largă de lucrări 
corale din literatura contemporană (unele în primă audiție absolută) 
aparținând unor apreciaţi compozitori români și străini. 

Alte două manifestări care în timp au devenit o emblemă a corului 
și a maestrului Enăchescu, sunt concertul aniversar și cel de colinde, 

susținute adesea pe scena Ateneului Român. Vreau să fac aici o mică 
precizare referitor la concertele de colinde. Oficial, acestea au fost 
prezentate publicului abia după 1990, căci până atunci, repertoriul 
„Preludiu”-lui trebuia conceput în funcţie de criteriile impuse de ideologia 
comunistă, astfel că lucrările de factură religioasă și colindele erau 
abordate cu mare prudenţă. Acesta a fost și principalul motiv pentru care 
după Revoluţia din 1989, configurația repertorială a corului s-a schimbat 
vizibil și s-a îmbogăţit, colindele românești și muzica religioasă regăsindu- 
se tot mai mult în programele sale de concert. 

Întrucât am amintit anterior de premiul obţinut de Corul 
„Preludiu” și de dirijorul Voicu Enăchescu pentru concertul din cadrul 
Festivalului „George Enescu”, ediţia din 1995, voi încerca acum să 
reconstitui întregul palmares. Așadar, în 1997 Uniunea Interpretilor din 
România și Uniunea Criticilor Muzicali „Mihail Jora” le conferă două 
distincţii care subliniază aprecierea reprezentanţilor vieții muzicale 
românești pentru manifestarea fidelității întregului ansamblu și a 
dirijorului față de creaţia autohtonă. 

În 2002, în cadrul turneului din China, la Festivalul Coral 
International de la Beijing, ediţia a Vl-a, dintre cele 60 de coruri 
participante, „Preludiu” obține Premiul I și Medalia de Aur, Premiul | 
pentru cea mai bună interpretare a unui cântec în limba chineză, iar 
maestrului i s-a acordat Premiul pentru cel mai bun dirijor. 

Doi ani mai târziu, în 2004, Voicu Enăchescu este decorat de 
președintele României cu Ordinul „Meritul Cultural în Grad de Comandor 
pentru promovarea culturii”. 

Reîntorși în China după zece ani, în 2012, „Preludiu” și dirijorul sáu 
retrăiesc succesul dobândit la prima participare în cadrul Festivalului 
Coral International de la Beijing, obţinând Premiul I la categoria coruri 
mixte adulte, Premiul I pentru cea mai bună interpretare a unui cântec în 
limba chineză și Premiul pentru cel mai bun dirijor. Tot în 2012, li se oferă 
Premiul I la Festivalul International de Muzică Religioasă Ortodoxă de la 
Byatistok (Polonia), iar în 2016, Premiul III la același festival polonez. 


Cum au reușit toate aceste performanţe? Răspunsul este simplu: 
prin multă muncă, dăruire și pasiune pentru arta corală. Ceea ce a 
izbândit să creeze maestrul Voicu Enăchescu este cu adevărat remarcabil. 
Întâi de toate, un cor ce se distinge printr-o sonoritate unică, deosebită, 
mereu proaspătă (pe care a reușit să o menţină și să o perfecţioneze în 
ciuda faptului că fluxul de coriști a fost foarte mare de-a lungul celor 49 

de ani de existenţă), apoi prin puritate în intonatie, omogenitate în sunet, 
claritate în frază, dinamică fin gradată, dictie non-ostentativă, echilibrul 
registratiei discret și expresiv și desigur, prin interpretarea majorităţii 
lucrărilor fără partitură și în limba originară. 

Mai mult decât atât și poate cel mai important aspect este faptul 
că Voicu Enăchescu a adus muzica corală la cel mai înalt nivel artistic. Prin 
gesturile sale simple dar precise și elocvente, prin carisma sa dar mai ales 
prin intuiţia muzicală deosebită cu care reușea să construiască fraze 
muzicale și sonorități ce vizau esența discursului componistic, maestrul 
„crea acea rară comuniune a celor trei actori participanţi la actul de 
restituire a stărilor emoţionale pe care compozitorul unei anumite lucrări 
le-a consemnat în reci semne muzicale pe hârtie, devenite însă căldura 
plăcută a bucuriei de a dezgropa din această mină a partiturii vibrația 
unică, personificând toate elementele participante: creator, interpret, 
receptor.” (Dan Buciu, în Broșură aniversară Voicu Enăchescu - 75, 
Centrul Naţional de Artă „Tinerimea Română”, 2018, pag. 6) 

Într-adevăr, concertele susținute de Corul „Preludiu” și de dirijorul 
Voicu Enăchescu, în special cele aniversare sau de colinde, semănau mai 
degrabă cu niște reuniuni familiale, și o spun și în calitate de membru al 
formaţiei (din 2016). Domnea o atmosferă intimă în care ne bucuram cu 
toții de muzică. De multe ori, maestrul ne vrăjea. Reușea să ne transpună 
parcă într-o altă dimensiune. Recunosc că am trăit niște momente și niște 
sentimente unice, ináltátoare pe scenă alături de domnia sa, si pentru 
asta îi mulţumesc și îi sunt veșnic recunoscătoare. 

Sunt convinsă că experienţe de genul acesta au experimentat nu 
numai colegi de-ai mei din cor, ci si alti membri ai formațiilor cu care 
maestrul Voicu Enăchescu a colaborat de-a lungul anilor: corurile 
Filarmonicilor din București, lași, Timișoara, Craiova sau ansambluri din 
Franţa, Spania și Olanda. 


Nu trebuie trecute cu vederea nici preocupările pe care Voicu 
Enăchescu le avea în afara repetitiilor și a concertelor cu Corul de Cameră 
„Preludiu” și mă refer aici la calitatea sa de membru în Consiliile de 
Administraţie ale Societăţii Române de Radiodifuziune și Televiziune, de 
membru și/sau de președinte în jurii de specialitate (1998 - Festivalul 
National pentru Tineri Dirijori, ediţia a VI-a, Craiova, președinte; 2011- 
2014 și 2016-2019 - Festivalul-Concurs Internaţional „Liviu Borlan”, Baia- 
Mare, președinte; 2013 - Concursul Naţional de Interpretare Corală 

„Gavriil Musicescu”, ediţia a VII-a, Chișinău, președinte; 2019 - Festivalul- 
Concurs Coral de Muzică Sacră, ediţia a Il-a, Botoșani, președinte etc.). 


Nu pot să închei acest periplu profesional al Corului de Cameră 
„Preludiu” și al dirijorului Voicu Enăchescu fără să includ câteva titluri de 
lucrări ce poartă însemne dedicative: Elegii Eminesciene - Dan Voiculescu, 
Coruri - Adrian Pop, Gloria; De profundis - Sabin Păuţa, Graffiti - Adrian 
Enescu, Măicuţă, când m-ai făcut - Nicolae Brânduș, Poveste 
antirăzboinică - Cornelia Tăutu, Tatăl nostru - Irina Odágescu-Tutuianu, 
Colinde, colinde; Între pasári - Felicia Donceanu, Din prag; Fantezie - Diana 
Vodă-Dembinski, Rugul aprins; Lili-acul - Liviu Dănceanu, Două colinde 
laice - Richard Oschanitzky, Shakespeare in love - Dan Buciu, Noapte de 
mai - Alexandru Pașcanu. 

lată ce mărturisea compozitorul Alexandru Pașcanu despre acest 
aspect: „Eu am colaborat mult cu acest cor. Faptul că în programele sale 
sunt înscrise și unele din lucrările mele, nu este întâmplător. Am scris în 
mod special variante la multe piese pentru genul său de interpretare și 
pot spune că întotdeauna corul a reușit să releve ideile mele, să dea viață 
partiturilor.” (în Grigore Constantinescu, Corul Preludiu 1972-2002. Trei 
decenii cu muzica, Editura Ares, București, 2002, pag. 35) 

De-a lungul timpului, Corul de Cameră „Preludiu” și dirijorul Voicu 
Enăchescu au concertat alături de nume celebre ale solisticii și teatrului 
din România, precum Nicolae Herlea, Valentin Teodorian, Pompei 
Hărășteanu, lonel Voineag, Lucian Marinescu, Florin Georgescu, Florin 
Diaconescu, Marcel Trandafirescu, Alexandru Moisiuc, Nicolae Andreescu 
și, bineînţeles, Eleonora Enăchescu; pianiștii Steluţa Radu, Ovidiu Cucu, 
Duma Gheza, Anca Niculescu, Magda Buciu; violonistul Gabriel Croitoru; 
contrabasistul Ovidiu Bădilă; balerinii Anne Marie Vretos și Florin 
Brândușă, sau actorii Ovidiu luliu Moldovan, Marcel lureș, Eusebiu 
Ștefănescu și Adrian Păduraru. 


O altă latură a personalității lui Voicu Enăchescu a fost aceea de 
manager al actualului Centru Naţional de Artă „Tinerimea Română”, 
instituţie pe care a condus-o cu succes timp de 24 de ani. În același sediu 
al prezentului C.N.A.T.R. fusese inaugurat în 1927 Palatul Societăţii 
„Tinerimea Română”, în cadrul căruia exista o organizaţie activă încă din 
1878, ce-și propunea stimularea vieții spirituale a tineretului sfârșitului de 
secol XIX. Personalităţi de primă mână au călcat pragul acesteia, printre 

care Barbu Ștefănescu Delavrancea, Octavian Goga și chiar George 
Enescu. 

Din 1991, când își reluase titulatura inițială (din Ansamblul 
Tineretului în Centrul de Cultură „Tinerimea Română”), ia naștere o nouă 
instituţie de spectacole și turnee artistice aflată sub egida Ministerului 
Culturii, structurată pe mai multe departamente care își desfășurau 
activitatea în șase genuri artistice: coral (Corul de Cameră „Preludiu”), 
coregrafic (trupa de balet contemporan „Orion”), orchestral (formaţia 
camerală „Philarmonia”), cameral (ansamblul de muzică contemporană 
„ARCHAEUS” și cvartetul „Arcadia”), folcloric (ansamblul de dans și 
orchestra populară „Cununa Carpaţilor”) și de muzică ușoară (Ansamblul 
de muzică pop). Șapte ani mai târziu, ia ființă și clubul de jazz „Gutenberg” 
din dorinţa de diversificare a activităţii „Tinerimii Române”. 

Mai vreau să adaug un lucru extrem de important și anume că 
Voicu Enăchescu a preluat conducerea acestei instituţii într-un moment 
în care clădirea se afla într-o stare avansată de deteriorare, fiind puternic 
afectată de cutremure. Domnia sa a obţinut fondurile necesare din partea 
Ministerului Culturii pentru a consolida și renova sediul și, de asemenea, 
pentru a construi propria sală de concerte, această splendidă sală gândită 
pe modelul Scalei din Milano. 

Tot in aceeasi perioadá (1998), maestrul Voicu Enáchescu este 
ales președinte al Asociaţiei Nationale Corale din România, organism 
neguvernamental si non-profit, înfiinţat în 1990 cu sprijinul Uniunii 
Compozitorilor și Muzicologilor din România. A.N.C.R. este membră a 
Organizaţiei Europene Corale “Europa Cantat”, organizatoare a unei 
majorităţi a festivalurilor, concursurilor și manifestărilor corale din 
Europa. 

Obiectivul primordial al acestei asociaţii l-a reprezentat 
revitalizarea mișcării corale românești care, o bună bucată de vreme, 
fusese pusă într-un con de umbră din pricina etichetării de după '90 (se 
presupunea că se aflase exclusiv în slujba ideologiei comuniste). Și nu 
doar atât, așa cum consemna și muzicologul Viorel Cosma în nr. 196 din 
1998 al revistei „Actualitatea Muzicală”: „după Revoluţia din 1989, 
mișcarea corală românească a intrat în cea mai neagră perioadă istorică 
din cei 200 de ani de existenţă...”. Tot el completează că: „supraviețuirea 
Corului „Preludiu” a constituit un adevărat miracol.” (Viorel Cosma, 
Actualitatea Muzicală, nr. 196, 1998) 

Însă, „odată cu prezenţa la conducere a lui Voicu Enăchescu, 
atenţia față de viaţa corală românească a sporit, nu numai prin 

organizarea de competiţii, prin prezentele eficiente în jurii locale, zonale 
și republicane a principalilor membri ai conducerii, în frunte cu 
președintele, dar și prin reactivarea interesului public pentru muzica 
corală în planul școlilor, ca și în cel al formațiilor de tineret sau al 
formațiilor profesioniste.” (Grigore Constantinescu, Corul Preludiu 1972- 
2002. Trei decenii cu muzica, Editura Ares, București, 2002, pag. 157) 

lată ce și cât a însemnat Voicu Enăchescu pentru muzica corală 
românească! Si cu siguranţă că nu am cuprins tot, însă vreau să îl asigur 
pe maestru că noi, cei din Corul de Cameră „Preludiu”, vom duce mai 
departe moștenirea muzicală pe care ne-a lăsat-o și promitem că o vom 
face asa cum ne-a învățat, adică la cel mai înalt nivel artistic. 

Dragă maestre, vă mulţumim pentru tot! Rămas bun... si nu 
uitaţi... vă vom păstra veșnic în sufletele și în amintirea noastră! 


SUMMARY 


Melania Turcu 


VOICU ENĂCHESCU - 61 years of consecrated life 
to Romanian choral music 


For Romanian musical culture and especially for choral culture, Voicu 
Enăchescu (1943-2022) is undoubtedly a resonant name, one of the most 
important conductors and founder of the "Preludiu" Chamber Choir, a 
group that is today at the top of the ensembles in Romania. 

In the 49 years he has been at the helm of his choir, Voicu Enáchescu has 
undertaken a extensive process of promoting local choral music both at 
home and abroad, the result being an impressive number of concerts held 
on the country's major stages and abroad, most of them in internationally 
renowned festivals and competitions. 

In parallel with his conducting activity, Voicu Enăchescu also 
distinguished himself through his outstanding managerial qualities as 
director of the National Art Centre "Tinerimea Română" between 1991- 
2014 and as president of the National Choral Association of Romania, a 
position he held from 1998 until his death. Voicu Enáchescu had two 
aspects in mind throughout his career; first - to bring choral music to the 
highest artistic level and second - to permanently promote Romanian 
choral music. 

